Առաջին իսկ րոպեներից իր գրոհներով աչքի էր ընկնում Բարսելոնան ու անընդհատ վաստակում անկյունայիններ: Արդյունքը շատ չուշացավ. 10-րդ րոպեին Ինիեստայի դիպուկ փոխանցումը եզրափակեց Չավին` Կասիլիասի գլխավերևով գնդակը հանգիստ ուղարկելով դարպասը: Ռեալը կարծես սթափվեց գոլից հետո: Պատասխան գրոհներից շատերը վտանգավոր հարվածներով էին վերջանում, սակայն Վալդեսն իր տեղում էր: Նույն տեմպը Ռեալին չհաջողվեց երկար պահել: Իսկ ահա 17-րդ րոպեին Դավիթ Վիլյան, շրջանցելով Ս. Ռամոսին, գնդակն ուղարկեց դարպասի կողմը… Վրա հասած Պեդրոն ճիշտ ժամանակին ճիշտ տեղում էր… և Նոու Կամպը երկրորդ անգամ թնդաց կատալոնացիների ոգևորությունից: Բարսայի գրոհները շարունակվում էին, և շատ անգամ հաշվի տարբերությունն ավելի կարող էր մեծանալ: Կես ժամ էր անցել խաղի մեկնարկից, երբ խաղացողների նյարդերը տեղի տվեցին. վիճաբանություն ծագեց: Ք. Ռոնալդուն գնդակը Պեպ Գվարդիոլայից վերցնելուց հետո հրեց վերջինիս, ինչը իհարկե առաջացրեց թիմի վրդովմունքը: Առավել իրեն զսպել չկարողացավ Վալդեսը: Երկուսն էլ պատժվեցին դեղին քարտով: